
COMUNICAT DE PRESĂ
 “STELELE-N CER. Concert de cântece de leagăn și colinde“ 
cu Rodica VICA (soprană) și Barbara LAISTER-EBNER (țiteră) 
Cu ocazia Sărbătorilor de Iarnă 2018, Primăria Capitalei, prin creart – Centrul de Creație, Artă și Tradiție al Municipiului București, Asociația pentru Muzică, Artă și Cultură, Muzeul Național George Enescu și BookHub, în parteneriat cu Muzeul Național al Satului Dimitrie Gusti și Wagner Arte Frumoase și Povești, propun publicului bucureștean un eveniment muzical special: STELELE-N CER / Stars in the sky - concert de colinde și cântece internaționale de leagăn. Binecunoscută pentru promovarea compozițiilor inedite de muzică clasică și pentru dorința de a apropia publicul larg de o lume a sunetelor inovatoare, dar și de mult uitate, soprana Rodica VICA prezintă un nou proiect original. În acest demers i se alătură reputata țiteristă austriacă Barbara LAISTER- EBNER, un star internațional al acestui instrument rar, devenit în 2017 patrimoniu UNESCO. 
Evenimentul, prezentat de Nona RAPOTAN (editor coordonator al bookhub.ro), va avea loc sâmbătă, 15 decembrie 2018, de la ora 19:00, la Teatrelli (Piața Lahovari nr. 7). În acest cadru de sărbătoare va avea loc și lansarea CD-ului Stars in the Sky al celor două renumite artiste.
Participarea la eveniment este liberă, în limita locurilor disponibile, 
pe baza unei rezervări în prealabil la adresa de e-mail: office@musicarte.ro
DUO-ul propune un prim proiect realizat în totalitate din cântece de leagăn și intitulat Stelele-n cer. Titlul provine de la ultimul poem al lui Mihai Eminescu, transpus muzical de către Nicolae Bretan. Piesa constituie de altfel și lucrarea centrală a acestui recital atmosferic. Evenimentul promovează în același timp și CD-ul cu același nume, înregistrat la Viena în 2018. Conținând 16 cântece de leagăn din întreaga lume, repertoriul este o adevărată demonstrație de multiculturalitate, prin perspectiva limbilor în care se interpretează: română, franceză, engleză, germană, italiană, spaniolă, japoneză și ladino (sefardă). Cei mai mari compozitori au dedicate opusuri de o reală valoare acestui gen, oferind o paletă extrem de variată stilistic: Nicolae Bretan, Paul Constantinescu, Federico Garcia Lorca, Wolfgang Amadeus Mozart, Johannes Brahms ș.a.. Cântecele de leagăn au luat naștere din dorința mamei de a crea o atmosferă de calm și tihnă în momentul adormirii copilului. Aceste creații muzicale au reprezentat dintotdeauna liantul primordial auditiv dintre copil și mama sa, oferindu-i totodată celui dintâi primele imagini descriptive despre lumea în care s-a născut. Chiar dacă la prima vedere proiectul este dedicat copiilor, și adulții se pot bucura de acest program muzical, neobișnuit în contemporaneitatea neliniștită în care ne aflăm, lasându-se purtați și reconectați la experiențele muzicale originare. 
Barbara LAISTER-EBNER a fost invitată de celebrul dirijor Riccardo Muti să se alăture renumitei Filarmonici din Viena ca solistă în cadrul Concertului de Anul Nou de la Viena din 2018. Succesul acestei prezențe scenice a clasat-o în topul mondial al instrumentiștilor de renume și a făcut ca țitera să se transforme dintr-un instrument istoric, într-un instrument de interes, Barbara Laister-Ebner devenind un adevărat ambasador al său. Țitera clasică este un instrument muzical cu corzi ciupite, apărut în secolul al XIX-lea, în Germania, fiind urmașa cithar-ei antice. Barbara Laister- Ebner cântă la o țiteră vieneză cu 42 de corzi, www.laister-ebner.com.
Rodica VICA este invitata celor mai importante opere și filarmonici atât din țară, cât și din străinătate, fiind în același timp câștigătoare a numeroase premii la concursuri naționale și internaționale: Premiul I la Concursul International de muzică barocă „La Stravaganza” din Cluj- Napoca, Premiul al II-lea la Concursul Radiodifuziunii Române „Drumul spre celebritate”, Premiul pentru cea mai Bună Interpretare Muzicală în cadrul Trofeului „Ion Dacian” pentru Tineri Interpreți ș.a.. Printre ultimele succese profesionale ale sopranei se numără concerte alături de orchestra Musica Ricercata, debutul la Müpa Budapest și premiera mondială a nou-descoperitului oratoriu Strigoii de George Enescu, alături de Orchestra Simfonică Radio Berlin. Tot ea a realizat și premiera discografică a acestei fascinante lucrări enesciene, apărută la casa de discuri Capriccio. 
www.rodicavica.com
Organizatori: Primăria Municipiului București, prin creart – Centrul de Creație, Artă și Tradiție, Asociația pentru Muzică, Artă și Cultură, Muzeul Național George Enescu și BookHub.
Parteneri: Muzeul Național al Satului Dimitrie Gusti, Wagner Arte Frumoase și Povești și Floria.ro.
Parteneri Media: Trinitas TV, Radio România Muzical, Radio Trinitas, Radio Classic, DCNews, Revista Tango – Marea Dragoste, Ziarul Metropolis, Senso TV, B365, Ceașca de Cultură, Calendar Evenimente, Agenția de Carte, ArtOut, ArtLine, PR Wave, 4Arte.ro, Orașul Meu, În Oraș, Bucharest Cultural Events, Catchy, Autentici.ro, Gazeta de Știri, Online Gallery, Jurnal de București, RoEvents, România Pozitivă, IQads, Revista Actualitatea Muzicală a UCMR și Jurnalul de Afaceri.

